《和刘元弼遽室》
宋代·王庭圭

竹径潜通几许深，远窗寒色半晴阴。朱轮画毂走何事，明月清风惬素心。

宴坐壶中观彗景，时游物外拂尘襟。此君定自能留凤，更绝飞鸦噪暮林。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。